Leikfimihúsið á Hvanneyri , líklega eitt sögumerkasta hús í Borgarfirði , og þó víðar væri leitað , fær nú brátt sinn gamla svip . Leikfimihúsið teiknaði Einar Erlendsson . Húsið er enn í notum svo sem ætluð voru í upphafi , líklega það elsta utan Reykjavíkur . Húsið er hluti hinnar einstöku húsaþyrpingar á Gamla staðnum á Hvanneyri - sem nánast er safn um verk fyrstu íslensku húsameistaranna . Húsafriðunarsjóður ( www.minjastofnun.is ) hefur látið fé af hendi rakna til endurgerðarinnar , sem fylgir ströngustu reglum þar um . Nú er verið að setja glugga samkvæmt upphaflegri gerð á suðurhlið hússins . Það verk annast SÓ-byggingar , alvanir smiðir og fornhúsamenn .